Minder brande in KaapstadBrand by Duiwelspiek (argieffoto) Foto: capetownblog.co.za Die stad Kaapstad het gesê minder brande en noodgevalle is tussen November 2013 en Maart vanjaar aangemeld, in vergelyking met dieselfde periode die vorige jaar. “Daar was ŉ afname van ongeveer 25% in die aantal voorvalle wat by die stad se brandweer en reddingsdiens aangemeld is,” het JP Smith, burgemeesterskomiteelid vir veiligheid en sekuriteit, in ŉ verklaring gesê. Dié vyf maande word as die brandseisoen bestempel. Altesaam 16 995 voorvalle is in 2013 aangemeld en in 2014 is 12 937 voorvalle aangemeld. Dit sluit brande, motorongelukke, en berg- en seereddings in. Plant- en ander brande het van 7 036 tot 5 693 gedaal. “Dit is goeie nuus, maar ons kan nie nou op ons louere rus nie,” het hy gesê. Smith het gesê die aantal brandverwante sterftes is steeds kommerwekkend. Hy doen ŉ beroep op inwoners om steeds hul deel te doen om die aantal brande te verminder. -SAPA